Na temelju članka 58. Zakona o odgoju i obrazovanju u osnovnoj i srednjoj školi («Narodne novine» broj 87/08, 86/09, 92/10, 105/10, 90/11, 16/12, 86/12 , 94/13 i 152/14 [07/17](https://www.zakon.hr/cms.htm?id=17751), [68/18](https://www.zakon.hr/cms.htm?id=31279), [98/19](https://www.zakon.hr/cms.htm?id=40815), [64/20](https://www.zakon.hr/cms.htm?id=44620)) te članka 80. i članka 223. Statuta Osnovne škole dr. Josipa Pančića Bribir, u suradnji s Učiteljskim vijećem, Vijećem roditelja i Vijećem učenika Školski odbor na sjednici održanoj 12. srpnja 2021. godine donosi:

**ETIČKI KODEKS NEPOSREDNIH NOSITELJA**

**ODGOJNO-OBRAZOVNE DJELATNOSTI**

**U OSNOVNOJ ŠKOLI DR. JOSIPA PANČIĆA BRIBIR**

# OPĆE ODREDBE

Članak 1.

Etičkim kodeksom propisuje se skup pravila, odnosno etičkih načela, kojih se u radu i ponašanju u školi i školskom okruženju moraju pridržavati neposredni nositelji odgojno obrazovne djelatnosti i svi ostali zaposleni u Osnovnoj školi dr. Josipa Pančića Bribir neovisno o vrsti i trajanju ugovora o radu na temelju kojeg ostvaruje prava i obveze u Školi. Cilj je Etičkog kodeksa stvaranje ozračja u kojem je svim osobama zajamčen razvoj u skladu s njihovim sposobnostima i sloboda u stupnju u kojem ne ograničava slobodu drugih osoba. Etički kodeks promiče ozračje u kojem svi učitelji i stručni suradnici u obavljanju svoje djelatnosti čuvaju ugled i dostojanstvo svoje profesije te se odgovorno i etički odnose prema svojim kolegama, učenicima, roditeljima i ostalim građanima koji dolaze u kontakt sa Školom.

Izrazi u ovom Etičkom kodeksu navedeni u muškom rodu neutralni su i odnose se na sve osobe muškoga i ženskoga spola.

Članak 2.

Etičkim kodeksom uređuju se obveze i prava neposrednih nositelja odgojno-obrazovne djelatnosti (dalje u tekstu: učitelji i stručni suradnici), odnos učitelja i stručnih suradnika prema učenicima, odnos učitelja i stručnih suradnika prema roditeljima, strankama i ostalim radnicima škole, primjereni način ophođenja i odijevanja u Školi, druge odredbe ponašanja u školskom okruženju i neposrednom odgojno-obrazovnom radu te posljedice kršenja ovog Etičkog kodeksa.

Članak 3.

Učitelji i stručni suradnici dužni su u svom radu postupati savjesno i odgovorno prema pravilima struke i u skladu s temeljnim načelima humanosti, moralnosti, ispravnosti te vrijednostima zaštićenih međunarodnim pravom, osobito vodeći računa o pravima djece.

U službenom ophođenju radnici Škole dužni su u vrijeme nastave, sjednica, sastanaka i svih formalnih skupova Škole, kao i u ophođenju s roditeljima i strankama, koristiti se standardnim hrvatskim jezikom i razumljivim rječnikom.

# ODNOS UČITELJA I STRUČNIH SURADNIKA PREMA UČENICIMA

Članak 4.

Učitelji i stručni suradnici dužni su postupati jednako prema svim učenicima bez diskriminacije ili povlašćivanja na temelju rase, boje kože, spola, dobi, nacionalnosti, etničke ili vjerske pripadnosti, socijalnog ili imovinskog stanja, obiteljske situacije ili bilo kojoj drugoj osnovi.

Članak 5.

Učenike treba odgajati i obrazovati u skladu s temeljnim ljudskim vrijednostima: istine, mira ispravnog postupanja, ljubavi, nenasilja i tolerancije.

Članak 6.

Učitelji i stručni suradnici trebaju odgajati učenike prema načelu postizanja sklada pozitivnih misli, riječi i djela, u čemu trebaju biti primjer i uzor učenicima.

Članak 7.

Kod učenika treba poticati slobodan, odgovoran i ozbiljan pristup učenju uz primjenu najboljih stručnih, profesionalnih i znanstvenih metoda.

Učenike treba motivirati za učenje i druge oblike stvaralaštva, poticati na izražavanje vlastitog mišljenja te kod njih razvijati samopouzdanje.

Članak 8.

Učitelji trebaju biti objektivni i nepristrani pri ocjenjivanju učenika uz obvezu suzdržavanja od svih postupanja kojima bi se određeni učenici preferirali, a kod druge djece stvarao osjećaj manje vrijednosti i ljubomore.

Članak 9.

Dužnost je učitelja i stručnih suradnika uvažavati i prihvaćati učenike s različitim sposobnostima i interesima i omogućiti im odgovarajući intelektualni, emocionalni, moralni i duhovni razvitak u skladu s njihovim mogućnostima.

Članak 10.

Kod učenika treba razvijati domoljublje, svijest o nacionalnoj pripadnosti i svim vrednotama povijesne, kulturne i etničke baštine Republike Hrvatske.

Članak 11.

Učenike treba odgajati da poštuju i uvažavaju sve osobe bez obzira na nacionalnu ili vjersku pripadnost u skladu s etičkim načelima, humanosti i čovjekoljublju.

Članak 12.

Zabranjeno je fizičko kažnjavanje učenika te svaka metoda psihološkog pritiska kojom se učenik dovodi u ponižavajući položaj ili se njime stvara osjećaj manje vrijednosti ili povrede dostojanstva učenika.

Zabranjeno je kažnjavanje neposluha učenika udaljavanjem iz razreda, osim ako su udaljeni iz razloga što su upućeni stručnoj službi ili ravnatelju škole.

Članak 13.

Kod saznanja o bilo kakvom obliku fizičkog ili psihičkog nasilja nad učenicima ili bilo kojem drugom društveno neprihvatljivom ponašanju koje može štetiti razvoju i tjelesnom ili psihičkom integritetu djeteta, učitelj i stručni suradnik dužan je u najkraćem mogućem roku izvijestiti ravnatelja škole, koji je o tome obvezan izvijestiti nadležne institucije.

Članak 14.

U obavljanju odgojno obrazovne struke učitelji i stručni suradnici dužni su osobito brižno postupati sa svim informacijama kojima raspolažu o učenicima ili njihovim obiteljima uz obvezu da svi ti podaci predstavljaju profesionalnu tajnu.

Dužnost čuvanja službene i profesionalne tajne obvezuje i nakon prestanka rada u školi, osim u situacijama kada je to odredbama posebnih zakona propisano, odnosno u postupcima pred nadležnim tijelima.

# ODNOS UČITELJA I STRUČNIH SURADNIKA PREMA RODITELJIMA

Članak 15.

Učitelji i stručni suradnici dužni su imati profesionalan i korektan odnos prema roditeljima uz uvažavanje njihovih različitosti i čuvanje njihova dostojanstva.

Članak 16.

Na zamolbu ili zahtjev roditelja ili skrbnika učenika, dužni su ga primiti na razgovor te saslušati ako se time ne remeti redoviti nastavni proces.

U vrijeme predviđeno za informacije učitelj je dužan biti dostupan svim roditeljima zainteresiranima za razgovor.

Članak 17.

Odnos učitelja i stručnog suradnika prema roditeljima ili skrbnicima treba biti tolerantan uz obvezu uvažavanja stavova roditelja ili skrbnika, vodeći računa o dobrobiti djeteta.

Članak 18.

Učitelji su dužni izvješćivati roditelje o uspjehu učenika, ponašanju i aktivnostima učenika te izostancima s nastave.

# ODNOS UČITELJA I STRUČNIH SURADNIKA MEĐUSOBNO, PREMA STRANKAMA I DRUGIM RADNICIMA ŠKOLE

Članak 19.

Odnos učitelja i stručnih suradnika prema radu i radnim obvezama mora biti stručan i profesionalan.

Članak 20.

Međusobni odnos učitelja i stručnih suradnika treba biti suradnički, temeljiti se na međusobnom poštovanju, kolegijalnosti, uvažavanju, međusobnoj pomoći i suradnji te profesionalnoj i ljudskoj solidarnosti.

Radnici su dužni radi što veće uspješnosti u radu međusobno razmjenjivati mišljenja i informacije o pojedinim stručnim pitanjima.

Ravnatelj mora poticati radnike na kvalitetno i učinkovito obavljanje poslova, a radnici su dužni isto obaviti prema dobivenim uputama, u skladu s naravi i vrstom posla.

Članak 21.

Učitelji i stručni suradnici dužni su uzdržavati se od ponašanja kojima mogu povrijediti stručni ugled ili način rada drugog učitelja, stručnog suradnika ili drugog radnika škole.

Kod ukazivanja na određena postupanja ili ponašanja drugih učitelja, stručnih suradnika odnosno ostalih radnika škole treba postupati korektno i obazrivo, pazeći da se primjedbom ili kritikom ne povrijedi ugled ili dostojanstvo osobe na čiji se rad ili postupanje ukazuje.

Nesporazumi među radnicima kao i među radnicima i ravnateljem moraju se rješavati na uljudan način, u dobroj vjeri i ne smiju biti razlog ili povod za nekorektno ponašanje ili nekorektne postupke.

Članak 22.

Prema strankama učitelji i stručni suradnici obvezni su ponašati se kulturno i susretljivo i dati im svaku informaciju kojom raspolažu, odnosno uputiti ih nadležnoj osobi ili tijelu.

Članak 23.

Ophođenje s učenicima, roditeljima, radnicima škole te svim drugim osobama s kojima učitelji i stručni suradnici svakodnevno komuniciraju treba biti kulturno, uljudno i na razini profesije koju obavljaju.

# OSTALE ODREDBE

Članak 24.

Učitelji i stručni suradnici ne smiju tražiti darove, poticati darivanje niti primati ikakve darove za koje postoji razborita pretpostavka da će posredno ili neposredno utjecati na njihovu objektivnost, ispunjavanje profesionalnih obveza te poštivanje profesionalnih prava i dužnosti.

Obveza je djelatnika Škole otklanjati svaki pokušaj korupcije te poticati spoznaju o štetnosti korupcije.

Članak 25.

Osobni izgled učitelja i stručnih suradnika kao i svih ostalih radnika mora biti služben i ozbiljan.

Odjeća učitelja i stručnih suradnika treba biti čista, uredna, umjerenih krojeva, primjerena pozivu koji obavljaju, kako ne bi negativno djelovala na pažnju učenika.

Članak 26.

Učitelji i stručni suradnici dužni su čuvati dignitet struke i izvan radnog vremena u školi primjerenim i dostojanstvenim ponašanjem.

Učitelji i stručni suradnici dužni su čuvati povjerljive informacije o učenicima kao i podatke iznesene na Razrednim i Učiteljskim vijećima.

Članak 27.

Dužnost je učitelja i stručnih suradnika ukazivati na neprimjerene postupke ili postupanja glede nepoštovanja odredbi ovoga Kodeksa ili druga neprimjerna ponašanja, vodeći računa da se to izvrši na način kojim neće biti povrijeđeno dostojanstvo osobe koju se upozorava na takva štetna ponašanja.

Članak 28.

Apsolutno su zabranjena sva neprihvatljiva ponašanja: diskriminacija, uznemiravanje, spolno ili verbalno uznemiravanje, uzimanje alkoholnih i sličnih napitaka, pušenja ili konzumiranja opojnih sredstava.

Članak 29.

Etičkog kodeksa dužni su se pridržavati svi učitelji i stručni suradnici i svi ostali zaposleni koji su na dan stupanja na snagu ovog Kodeksa u radnom odnosu u školi.

Svaki učitelj i stručni suradnik koji će zasnovati radni odnos nakon stupanja na snagu ovog Etičkog kodeksa, prije sklapanja ugovora o radu dužan je upoznati se s odredbama ovog Kodeksa i pridržavati ih se u radu.

Članak 30.

O kršenju odredaba ovog Etičkog kodeksa svaki je radnik dužan izvijestiti osobu koja je u Školi ovlaštena za primanje i rješavanje pritužbi vezanih za zaštitu dostojanstva radnika.

Ovlaštena osoba iz stavka 1. ovog članka upozorit će radnika koji krši Etički kodeks na utvrđene sankcije.

Ne postupanje djelatnika Škole u skladu s načelima i obvezama ovog Etičkog kodeksa predstavlja povredu časti i radnih obveza, zbog čega djelatnik može biti odgovoran Učiteljskom vijeću, ravnatelju ili Školskom odboru Škole.

Članak 31.

Etički kodeks treba biti dostupan svakom djelatniku, učeniku, roditelju ili skrbniku i ostalim korisnicima usluga Škole.

Članak 32.

Ovaj Etički kodeks stupa na snagu danom donošenja, a primjenjuje se od dana objavljivanja na oglasnoj ploči Škole.

 Članak 33.

Stupanjem na snagu ovog Kodeksa prestaje važiti Etički kodeks Osnovne škole Osnovne škole dr. Josipa Pančića Bribir od 5. ožujka. 2009.g.

 Predsjednica Školskog odbora:

 Đina Grbić, prof.

Utvrđuje se da je Etički kodeks objavljen na oglasnoj ploči Škole dana 12. srpnja 2021.g.

 Ravnatelj :

 Goran Matić, prof.

KLASA: 012-03/21-01/2

URBROJ: 2107-35-20-1